Vil du som passager på Sydbanen frem til tiden, skal du vælge afgangene over Roskilde og ikke tage med den netop indviede Ringstedsbane over Køge Nord.

Ifølge DSB er Sydbanens såkaldte kundepunktlighed faldet til omkring 67 procent siden Ringstedbanens indvielse.

Det betyder, at en tredjedel af passagererne bliver mere end tre minutter forsinkede. I 2018 var det kun lidt over hver sjette - meget tæt på DSB's egen målsætning.

»Det er for lavt. Vi havde planlagt med, at den forventeligt ville åbne med 160 kilometer i timen. Banedanmark har så åbnet med 120 kilometer i timen,« siger DSB's informationschef, Tony Bispeskov.

Begrænsningen fra sporejeren betyder, at DSB's fartplan ikke er realistisk.

»Det er ikke teknisk muligt at holde fartplanen. Når der er en forskel på 40 kilometer i timen mellem, hvad der er beregnet med, og hvad vi reelt kan køre, så er der et tidstab,« siger han.

DSB siger, at det er blevet stillet i udsigt, at selskabet kan begynde at køre 160 kilometer i timen på torsdag, men det kommer ikke til at holde.

»Banedanmark sagde i første omgang, at vi måtte sætte farten op 20. juni. Men vi har ikke fået nogen indikationer på, om den dato holder,« siger informationschefen.

Sikringsteknisk løsning mangler godkendelse

Og ganske rigtigt. Banedanmark oplyser til Ingeniøren, at man endnu mangler myndighedsgodkendelsen til at sætte farten op og ikke når at få den til på torsdag.

Men forventningen er at have den klar om tre uger i stedet. Her får DSB til gengæld mulighed for at træde lidt hårdere på sømmet.

»Når vi skifter køreplan den 8. juli, vil togene kunne køre med op til 180 kilometer i timen. Indtil da kører vi med 120 kilometer i timen,« oplyser Banedanmark i en skriftlig udtalelse til Ingeniøren.

»Årsagen til, at vi endnu ikke kan køre op til 180 kilometer i timen, ligger i den sikringstekniske løsning. Banedanmark mangler stadig den endelige sikkerhedsgodkendelse af den såkaldte fem-bloksløsning,« lyder det.

Fem-bloksløsningen betyder, at strækningen deles ind i fem såkaldte blokafsnit, hvor der kan køre et tog i hver. Derved kan der køre op til fem tog på strækningen samtidig.

»Hastigheden kan sættes op, da system og signalgivning er automatiseret og ikke foregår manuelt, som det gør frem til den 8. juni«, oplyser Banedanmark.

Tunnel-regler gav startproblemer

Fartbegrænsningen har ikke været de eneste problemer for DSB ved åbningen af Ringstedbanen, om end den har været hovedårsag til forsinkelserne.

Til stor irritation for særligt de billister, som har satset på at parkere på den nye Køge Nord Station og tage toget videre, har nogle af dobbeltdækkertogene måtte omdirigeres via Roskilde eller aflyses.

Det skyldtes, at de ikke måtte køre via den 690 meter lange kulbanetunnel i Valby på grund af sikkerhedsbestemmelser, som også gælder tog, som kører igennem for eksempel Øresunds- eller Storebæltsforbindelserne.

Her gælder blandt andet, at den såkaldte nødbremse-overstropning skal aktiveres, når toget kører ind. Den sætter nødbremsen midlertidigt ud af kraft, så lokomotivføreren kan accelerere ud af tunnelen i en faresituation.

Opstår der eksempelvis brand i toget, er det nemlig langt lettere at evakuere og slukke på fri bane end i tunnel. Kan overstropningen ikke aktiveres, er Ringstedbanen altså lukket land.

Men dobbeltdækkernes tunnelproblemer er løst nu, lyder det fra DSB. Tilbage resterer fartbegrænsningen på Ringstedbanen, som rammer hurtigtoget på Sydbanen.

»Bundlinjen er, at langt de fleste tog blive forsinket på den strækning, og det gælder både, når de skal fra Ringsted mod København og omvendt,« siger Tony Bispeskov.

Myldretidstog og stoptog tager stadig tager den travle strækning over Høje Taastrup og Roskilde.

12 tog blev til et i timen

Ringstedbanen, som er projekteret til en kapacitet på 12 tog hver vej i timen, har i forvejen været martret af problemer, som har medført, at den indtil videre kun lægger skinner til et eneste.

På grund af problemerne med at ombygge IC3-togene til det nye ERTMS-signalsystem, som Ringstedbanen er født med, blev åbningen udskudt et halvt år.

Se hele Ingeniørens fokus om ERTMS-systemet

Det skyldtes, at der skulle installeres en simpel udgave af det gamle signalsystem på linjen, indtil ERTMS-problemerne var løst.

Til gengæld lovede Banedanmark en kapacitet på fem tog i timen, når banen endelig kunne tages i brug for to uger siden.

Men heller ikke det holdt, for nu viste det sig, at økonomien var skredet med flere hundrede millioner kroner på ombygningen af Ringsted Station.

Anlægsprojektet blev omdefineret og forsinket, og en nødløsning måtte indføres, før den nedskalerede ombygning efter planen står færdig i slutningen af i år.

Dermed vil der gå til 8. juli, før banen kommer op på to afgange i timen, når DSB begynder at sende Intercity-lyntogene via Ringstedbanen.

Først til december forventer DSB at kunne lade tre-fire tog i timen hver vej bruge banen, når også de almindelige Intercitytog kører den vej.